

|  |
| --- |
| DATGANIAD YSGRIFENEDIGGANLYWODRAETH CYMRU |

|  |  |
| --- | --- |
| **Teitl** | **Setliad Terfynol Llywodraeth Leol 2019-20** |
| **Dyddiad** | **19 Rhagfyr 2018** |
| **Gan** | **Julie James AC, Y Gweinidog Tai a Llywodraeth Leol** |

Ddoe, cyhoeddwyd cynigion Cyllideb Derfynol Llywodraeth Cymru ar gyfer y flwyddyn nesaf, a heddiw rwyf yn cyhoeddi manylion Setliad Terfynol Llywodraeth Leol ar gyfer 2019-20. Mae'r Setliad hwn yn nodi'r dyraniadau cyllid refeniw craidd ar gyfer pob un o'r 22 o gynghorau sir a chynghorau bwrdeistref sirol yng Nghymru. Mae'r Llywodraeth wedi sicrhau, unwaith eto, fod yr awdurdodau lleol yng Nghymru'n cael gwybodaeth fanwl a chadarn am eu cyllid heb ei neilltuo oddi wrth Lywodraeth Cymru cyn gynted â phosibl i'w cefnogi wrth gynllunio eu gwasanaethau a'u cyllidebau.

Wrth baratoi'r setliad terfynol, rhoddwyd ystyriaeth ofalus i'r ymatebion a ddaeth i law i'r ymgynghoriad ar y setliad dros dro, a ddaeth i ben ar 20 Tachwedd. Mae'r cyhoeddiad hwn yn darparu sylfaen gadarn i gynghorau fynd ati i lunio eu cynlluniau ariannol ar gyfer y flwyddyn ariannol sydd i ddod.

Mae'r penderfyniadau y mae Llywodraeth Cymru wedi'u gwneud fel rhan o'r gyllideb gyffredinol yn rhoi setliad realistig i lywodraeth leol yn erbyn cefndir yr hinsawdd ariannol sydd ohoni ac un sydd yn well na'r setliad dangosol a gymeradwywyd yn y gyllideb ddiwethaf.

O'i gymharu â'r setliad dros dro a gyhoeddwyd ym mis Hydref, mae'r setliad terfynol ar gyfer 2019-20, yn cynnwys swm ychwanegol o £23.6 miliwn o ganlyniad i ddyraniadau cyllideb derfynol Llywodraeth Cymru. Mae hyn yn cynnwys y dyraniadau ychwanegol a gyhoeddwyd gan Lywodraeth Cymru ar 20 Tachwedd, ynghyd â chyllid i gynyddu'r terfyn cyfalaf ar gyfer gofal preswyl ac i ddarparu cynlluniau lleol ar gyfer rhyddhad ardrethi.

Roedd cyhoeddiad Llywodraeth Cymru ar 20 Tachwedd yn darparu ar gyfer £13 miliwn yn ychwanegol ar gyfer setliad llywodraeth leol ac ymrwymiad i ddarparu cyllid ychwanegol o £1.2 miliwn i ddarparu terfyn isaf gwell ar gyfer y setliad, fel na fydd unrhyw awdurdod yn wynebu gostyngiad o fwy na 0.5% yn ei ddyraniad cyllid craidd dros y flwyddyn gyfredol.

Fel y nodir yn llythyr y Prif Weinidog at Arweinwyr yr awdurdodau lleol, rhaid i'r pecyn cyllido gwell hwn gael ei gyplysu gan ymrwymiad gan yr awdurdodau lleol i weithio rhanbarthol, er enghraifft gyda byrddau iechyd a'r consortia addysg, i sicrhau canlyniadau gwell a mwy o gadernid, ac ymrwymiad newydd i ysbryd a llythyren telerau ac amodau'r Gweithgor Llywodraeth Leol.

Ar 10 Rhagfyr, cyhoeddodd Ysgrifennydd y Cabinet dros Gyllid estyniad o gynllun rhyddhad ardrethi'r stryd fawr yn 2019-20, gan gynnwys £2.4m, a ddyrennir i'r awdurdodau lleol trwy setliad llywodraeth leol, i ddarparu rhyddhad ardrethi disgresiynol ychwanegol er mwyn i fusnesau lleol a thalwyr ardrethi eraill ymateb i faterion lleol penodol.

Ar 18 Rhagfyr cyhoeddodd y Llywodraeth gynnydd pellach o Ebrill 2019 yn swm y cyfalaf y gall pobl ei gadw heb orfod ei ddefnyddio i dalu am eu gofal preswyl. Mae hyn yn cwblhau cam terfynol cyflawni ymrwymiad y Llywodraeth hon i *Symud Cymru Ymlaen* i godi'r terfyn cyfalaf wrth godi tâl am ofal preswyl i £50,000 ddwy flynedd cyn yr amserlen arfaethedig. Yn ogystal â'r cyllid sydd wedi'i ddarparu hyd yn hyn i lywodraeth leol ar gyfer y codiadau blaenorol yn y terfyn ar gyfer y terfyn cyfalaf, mae’r setliad hwn i lywodraeth leol hwn yn cynnwys swm pellach o £7 miliwn y flwyddyn, yn gylchol, ar gyfer y newid hwn.

Mae’r dyraniadau ychwanegol hyn yn golygu bod y setliad terfynol yn gynnydd bach mewn arian parod yn gyffredinol, o'i gymharu â 2018-19, sy'n cyfateb i gynnydd o 2018% ar ôl addasu ar gyfer trosglwyddiadau.

Mae'r cyllid ychwanegol hwn yn golygu fy mod wedi gallu diwygio ymhellach y trefniadau ar gyfer yr isafswm cyllid fel na fydd unrhyw awdurdod yn awr yn wynebu gostyngiad o fwy na 0.3% o'i gymharu â'r flwyddyn bresennol ar sail tebyg at ei debyg. Mae'r trefniant hwn yn cael ei ariannu'n llawn gan Lywodraeth Cymru ac yn sicrhau y bydd y pum awdurdod ar y cyllid gwaelodol ar eu hennill o ganlyniad i'r dyraniadau ychwanegol hyn.

Y Setliad heb ei neilltuo yw'r ffynhonnell fwyaf o gyllid sydd ar gael i awdurdodau, ond nid dyma'r unig ffynhonnell. Wrth bennu eu cyllidebau a lefelau’r dreth gyngor ar gyfer y flwyddyn nesaf, rwyf yn disgwyl i bob awdurdod ystyried yr holl ffrydiau cyllido sydd ar gael iddynt ac ystyried yn ofalus hefyd sut i sicrhau’r gwerth gorau am arian i drethdalwyr yng Nghymru drwy ddarparu gwasanaethau'n effeithiol ac yn effeithlon. Rydym yn cynnig tipyn o hyblygrwydd i awdurdodau arfer ymreolaeth ac i gymryd cyfrifoldeb dros reoli eu harian.

Ochr yn ochr â'r Setliad, rwyf yn cyhoeddi'r wybodaeth ddiweddaraf am gynlluniau grant Llywodraeth Cymru sydd wedi'u cynllunio ar 2019-20. Bydd hyn o gymorth i'r awdurdodau lleol wrth baratoi eu cyllidebau ar gyfer y flwyddyn nesaf.

Mae Tabl 1 yn nodi dosbarthiad terfynol Cyllid Allanol Cyfun (gan gynnwys grant cynnal refeniw ac ardrethi annomestig a ail-ddosberthir) rhwng y 22 cyngor ar gyfer 2019-20.

Bydd angen i'r awdurdodau lleol fuddsoddi hefyd mewn seilwaith a thrawsnewid. Roedd y gyllideb a gyhoeddwyd ddoe yn darparu ar gyfer cyfalaf ychwanegol o £100m ar gyfer llywodraeth leol yng Nghymru, £50m yn 2018-19, £30m yn 2019-20 a £20m yn 2020-21. Mae hyn yn ychwanegol at y cyfalaf ar gyfer atgyweirio priffyrdd a gyhoeddwyd yn y gyllideb ddrafft. O ganlyniad, £541 miliwn yw cyfanswm y cyllid ar gyfer 2019-20. O fewn hyn, bydd Cyllid Cyfalaf Cyffredinol ar gyfer 2019-20 yn £193 miliwn (gan gynnwys £20 miliwn ar gyfer grant atgyweirio priffyrdd cyhoeddus) a £183 miliwn yn 2020-21.

Bwriedir trafod y cynnig i Gynulliad Cenedlaethol Cymru gymeradwyo Adroddiad Cyllid Llywodraeth Leol ar gyfer 2019-20 ar 15 Ionawr 2019.

Mae'r datganiad hwn yn cael ei gyhoeddi yn ystod y toriad er mwyn rhoi'r wybodaeth ddiweddaraf i'r aelodau. Os bydd yr aelodau am imi wneud datganiad pellach neu ateb cwestiynau am hyn pan fydd y Cynulliad yn ailymgynnull byddwn yn falch o wneud hynny.

**Tabl 1: Setliad terfynol 2019-20 – cymharu AEF 2018-19 yn cynnwys ychwanegiad cyllid (wedi’i addasu ar gyfer trosglwyddiadau a newidiadau i'r sylfaen drethu) ac AEF terfynol 2019-20 ynghyd â chyllid atodol**

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  |  |  |  |  |  |  |  | ***£000oedd*** |
| **Awdurdod unedol** |  | **2018-19**  **AEF wedi’i addasu ynghyd â chyllid atodol 1** |  | **Y swm ohono sy’n gyllid atodol** |  | **AEF terfynol 2019-20** |  | **Cyllid atodol 2019-20** |  | **2019-20**  **AEF terfynol ynghyd â chyllid atodol 2** |  | **% y newid i AEF 2018-19 wedi’i addasu ynghyd â chyllid atodol** |  | **Rheng** |  | **Cynlluniau Gostyngiadau’r Dreth Gyngor (wedi’u dosbarthu fel rhan o AEF)** |
|  |  |  |  |  |  |  |  |  |  |  |  |  |  |  |  |  |
| Ynys Môn\* |  | 96,079 |  | 0 |  | 95,522 |  | 269 |  | 95,791 |  | -0.3% |  | 18 |  | 5,131 |
| Gwynedd |  | 176,927 |  | 0 |  | 176,552 |  | 0 |  | 176,552 |  | -0.2% |  | 17 |  | 8,829 |
| Conwy |  | 154,656 |  | 39 |  | 153,501 |  | 691 |  | 154,192 |  | -0.3% |  | 18 |  | 9,030 |
| Sir Ddinbych |  | 143,597 |  | 0 |  | 143,637 |  | 0 |  | 143,637 |  | 0.0% |  | 10 |  | 9,000 |
| Sir y Fflint |  | 189,549 |  | 0 |  | 188,444 |  | 537 |  | 188,980 |  | -0.3% |  | 18 |  | 9,578 |
| Wrecsam |  | 175,360 |  | 0 |  | 175,252 |  | 0 |  | 175,252 |  | -0.1% |  | 14 |  | 9,489 |
| Powys |  | 174,815 |  | 0 |  | 173,077 |  | 1,214 |  | 174,291 |  | -0.3% |  | 18 |  | 8,208 |
| Ceredigion |  | 101,816 |  | 0 |  | 102,091 |  | 0 |  | 102,091 |  | 0.3% |  | 8 |  | 5,001 |
| Sir Benfro |  | 162,177 |  | 0 |  | 162,448 |  | 0 |  | 162,448 |  | 0.2% |  | 9 |  | 7,385 |
| Sir Gaerfyrddin |  | 260,367 |  | 0 |  | 260,388 |  | 0 |  | 260,388 |  | 0.0% |  | 11 |  | 14,165 |
| Abertawe |  | 320,506 |  | 0 |  | 322,211 |  | 0 |  | 322,211 |  | 0.5% |  | 7 |  | 19,081 |
| Castell-nedd Port Talbot |  | 213,240 |  | 0 |  | 214,796 |  | 0 |  | 214,796 |  | 0.7% |  | 4 |  | 16,381 |
| Pen-y-bont ar Ogwr |  | 192,065 |  | 0 |  | 191,807 |  | 0 |  | 191,807 |  | -0.1% |  | 16 |  | 13,080 |
| Bro Morgannwg |  | 152,271 |  | 0 |  | 152,070 |  | 0 |  | 152,070 |  | -0.1% |  | 15 |  | 9,050 |
| Rhondda Cynon Taf |  | 364,471 |  | 0 |  | 367,339 |  | 0 |  | 367,339 |  | 0.8% |  | 3 |  | 21,681 |
| Merthyr Tudful |  | 90,575 |  | 0 |  | 91,304 |  | 0 |  | 91,304 |  | 0.8% |  | 2 |  | 5,690 |
| Caerffili |  | 268,618 |  | 0 |  | 268,614 |  | 0 |  | 268,614 |  | 0.0% |  | 12 |  | 13,021 |
| Blaenau Gwent |  | 110,835 |  | 717 |  | 110,815 |  | 0 |  | 110,815 |  | 0.0% |  | 13 |  | 8,185 |
| Torfaen |  | 131,836 |  | 0 |  | 132,650 |  | 0 |  | 132,650 |  | 0.6% |  | 5 |  | 8,116 |
| Sir Fynwy |  | 93,510 |  | 51 |  | 92,470 |  | 759 |  | 93,229 |  | -0.3% |  | 18 |  | 5,702 |
| Casnewydd |  | 213,035 |  | 0 |  | 214,343 |  | 0 |  | 214,343 |  | 0.6% |  | 6 |  | 10,216 |
| Caerdydd |  | 440,830 |  | 0 |  | 444,629 |  | 0 |  | 444,629 |  | 0.9% |  | 1 |  | 27,979 |
|  |  |  |  |  |  |  |  |  |  |  |  |  |  |  |  |  |
| **Pob Awdurdod Unedol** |  | **4,227,136** |  | **807** |  | **4,233,961** |  | **3,470** |  | **4,237,431** |  | **0.2%** |  |  |  | **244,000** |
|  |  |  |  |  |  |  |  |  |  |  |  |  |  |  |  |  |

1. AEF 2018-19 wedi’i addasu ar gyfer y sylfaen drethu ddiweddaraf, trosglwyddiadau o £13.069m i mewn i’r Setliad ac yn cynnwys £807m o gyllid atodol a ddarparwyd yn 2018-19.

2. AEF terfynol 2019-20 yn cynnwys £3.47miliwn o gyllid atodol.